KLASA: P-287/23

URBROJ: 711-02-01/02-2024-7

Zagreb, 05. travnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Ane Bukše, OIB:** **………….., direktorica trgovačkog društva Čistoća Pag d.o.o. do 02. kolovoza 2023.g.** pokrenutom po službenoj dužnosti na radnom sastanku 16. studenog 2023. g. pod brojem: 711-I-2499-P-287/23-05-19, na 46. sjednici održanoj 05. travnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu u roku od 30 dana od prestanka obnašanja dužnosti, obveznica Ana Bukša, direktorica trgovačkog društva Čistoća Pag d.o.o. do 02. kolovoza 2023.g., počinila je povredu članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obveznici Ani Bukši izriče se opomena.**

Obrazloženje

Povjerenstvo je uvidom u registar imovinskih kartica utvrdilo kako obveznica Ana Bukša, direktorica trgovačkog društva Čistoća Pag d.o.o. do 02. kolovoza 2023.g. nije podnijela imovinsku karticu povodom prestanka obnašanja navedene dužnosti.

Slijedom navedenog, Povjerenstvo je na stručnom radnom sastanku Povjerenstva održanom dana 16. studenog 2023. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznicu obaviješću Broj: 711-I-2499-P-287/23-05-19. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznica je navedenu obavijest uredno zaprimila, ali se na istu nije očitovala.

U tijeku postupka Povjerenstvo je utvrdilo da je obveznica Ana Bukša, u smislu ZSSI-a, obnašala dužnost direktorice trgovačkog društva Čistoća Pag d.o.o. od 25. prosinca 2021.g. do 02. kolovoza 2023.g. slijedom čega je, sukladno čl. 3. stavku 1. podstavku. 40. ZSSI-a, dužna postupati sukladno odredbama ZSSI-a.

Nadalje, Povjerenstvo ističe kako je člankom 10. stavka 2. ZSSI-a propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznica nije u roku 30 dana od prestanka obnašanja dužnosti direktorice trgovačkog društva Čistoća Pag d.o.o., odnosno u roku 30. dana od 02. kolovoza 2023.g., podnijela imovinsku karticu povodom prestanka obnašanja dužnosti čime je povrijedla odredbu čl. 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obveznici protiv koje se do sada nisu vodili postupci pred Povjerenstvom kao i da je do sada uredno ispunjavala obvezu podnošenja imovinskih kartica. Slijedom svega navedenog, Povjerenstvo je smatralo opravdanim obveznici izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Ana Bukša, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana